РЕГЛАМЕНТ (ЕС) № 936/2012 НА КОМИСИЯТА
от 4 октомври 2012 година
за изменение на приложенията към Регламент (ЕО) № 1896/2006 на Европейския парламент и на Съвета за създаване на процедура за европейска заповед за плащане
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1896/2006 на Европейския парламент и на Съвета от 12 декември 2006 г. за създаване на процедура за европейска заповед за плащане (1), и по-специално член 30 от него,
като има предвид, че:
(1)
От влизането в сила на Регламент (ЕО) № 1896/2006 насам стана ясно, че са необходими изменения на всички приложения към него с цел тяхното актуализиране и подобряването на практическото прилагане на регламента, както и за улесняване на използването по електронен път на процедурата в Европейския съдебен атлас по гражданскоправни въпроси. Стандартните формуляри в приложенията към регламента се нуждаят от изменения с цел включването на България и Румъния, актуализирането на видовете валути и улесняването на попълването им от страна на ищците, ответниците и съдилищата.
(2)
В съответствие с членове 1 и 2 от Протокола относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящия регламент и следователно не е обвързана от него, нито от неговото прилагане.
(3)
Поради тази причина Регламент (ЕО) № 1896/2006 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Приложенията към Регламент (ЕО) № 1896/2006 се заменят с текста на приложението към настоящия регламент.
Член 2
Настоящият регламент влиза в сила на седмия ден след деня на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко в държавите членки в съответствие с Договорите.
Съставено в Брюксел на 4 октомври 2012 година.